**Likumprojekta “Grozījumi likumā “Par nodokļu piemērošanu brīvostās un speciālajās ekonomiskajās zonās” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| **1.** | Pamatojums | Likumprojekts “Grozījumi likumā “Par nodokļu piemērošanu brīvostās un speciālajās ekonomiskajās zonās” (turpmāk – likumprojekts) sagatavots, lai izpildītu Ministru kabineta 2017.gada 16.maija sēdes protokola Nr.25 (36.§) “Informatīvais ziņojums “Par Rīcības plāna Latgales reģiona izaugsmei 2015. – 2017.gadam ieviešanu” 3.punktu: “Vides aizsardzības un reģionālās attīstības ministrijai līdz 2017.gada 31.decembrim sadarbībā ar Finanšu ministriju, Ekonomikas ministriju un Labklājības ministriju izvērtēt iespēju grozīt likumu “Par nodokļu piemērošanu brīvostās un speciālajās ekonomiskajās zonās”, paredzot Latgales speciālajā ekonomiskajā zonā iedzīvotāju ienākuma nodokļa atvieglojumus”. |
| **2.** | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2017.gada 16.maija sēdes protokola Nr.25 (36.§) “Informatīvais ziņojums “Par Rīcības plāna Latgales reģiona izaugsmei 2015. – 2017.gadam ieviešanu” 3.punktu, Vides aizsardzības un reģionālās attīstības ministrija (turpmāk – VARAM) sadarbībā ar Finanšu ministriju un Latgales plānošanas reģionu izvērtēja iespēju paredzēt Latgales speciālās ekonomiskās zonas (turpmāk – Latgales SEZ) iedzīvotāju ienākuma nodokļa (turpmāk – IIN) atvieglojumus. Pēc izvērtējuma veikšanas par iespēju paredzēt atlaidi no IIN, tika secināts, ka IIN maksātājs ir fiziska persona, līdz ar to tiktu piešķirts nevis atvieglojums, bet samaksātais IIN tiktu novirzīts Latgales SEZ kapitālsabiedrībai, kas rezultātā sniegtu nelielu summas apjomu Latgales SEZ kapitālsabiedrībai. Turklāt šāds risinājums būtu smagnējs, birokrātisks un nenestu vēlamo rezultātu. Lai neradītu lieku administratīvo slogu IIN administrēšanā, tika rasts risinājums paplašināt ieguldījuma definīciju Latgales SEZ saskaņā ar Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr.651/2014) 14. pantu.  **Likumprojekts paredz atbalsta klāsta paplašināšanas iespēju Latgales SEZ esošajām un potenciālajām kapitālsabiedrībām, kas nozīmē, ka papildus atbalstam uz jau šobrīd paredzētajiem materiālajiem un nemateriālajiem ieguldījumiem būs iespēja pretendēt uz atbalstu paredzamajām algu izmaksām[[1]](#footnote-1), kas ir saistītas ar sākotnējiem ieguldījumiem.** Atbalsts tiek attiecināts uz jaunradītajām darba vietām.  Konkrētais atbalsts tiek piedāvāts tieši Latgales SEZ, lai sekmētu nodarbinātības pieaugumu un ekonomisko aktivitāti Latgales reģionā. Latgales reģionā ir bezdarba līmenis, kas ir divas reizes augstāks nekā Latvijā vidēji. Uz 2017.gada oktobri reģistrētais bezdarba līmenis Latgales reģionā ir 15,6 procenti, Kurzemes reģionā 7,2 procenti, Vidzemes reģionā – 7 procenti, Zemgales reģionā – 6 procenti, Rīgas reģionā – 4 procenti [[2]](#footnote-2).  Lai nodrošinātu, ka nodarbināti tiks Latgales vai salīdzinoši tuvākas apkārtnes iedzīvotāji un to, ka darba vietas un paveiktais darbs atradīsies tieši Latgales SEZ teritorijā, uzraudzību par šīs prasības ievērošanu nodrošinās Latgales SEZ pārvalde.  Piemērs atbalstam (Komisijas regulas Nr.651/2014 14. pants) pamatlīdzekļiem un algu izmaksām Latgales SEZ vidējās kapitālsabiedrības gadījumam – atvieglojumu saņem viens ieguldījumu projekts:  *A projekts* – tiek veikts sākotnējais ieguldījums pamatlīdzekļos – 100 000 *euro* (ieguldījumu projekts vidējās kapitālsabiedrības gadījumā). Maksimālā atbalsta intensitāte – 45%, kas sastāda 45 000 *euro*.  *B projekts* – ieguldījumu projekta rezultātā uzņēmums izveido 10 jaunas darba vietas (katrai jaunajai darba vietai mēnesī vidējā alga Latgalē 592 *euro*). Darba devēja izmaksas 2 gadu periodā par 10 darbiniekiem ir 175 597 *euro,* kas ir uzskatāms par sākotnējo ieguldījumu. Maksimālā atbalsta intensitāte 45%, kas sastāda 79 019 *euro*.  Latgales SEZ kapitālsabiedrība izvēlas izdevīgāko projektu, par ko saņemt atbalstu. Šajā gadījumā – par ieguldījumiem algu izmaksās.  Algu izmaksas ir atbalstāmas tikai tādos gadījumos, ja izmaksas ir saistītas ar konkrēto ieguldījumu projektu.Atbalsts par algu izmaksu ieguldījumu tiks piesaistīts uzņēmuma ienākuma nodokļa un nekustamā īpašuma atlaidei, ko Latgales SEZ kapitālsabiedrībai ir tiesības piemērot saskaņā likumu “Par nodokļu piemērošanu brīvostās un speciālajās ekonomiskajās zonās”, ievērojot valsts atbalsta nosacījumus. Uzņēmuma valdes, vadības algu izmaksas ir iekļaujamas ieguldījumā par algu izmaksām tikai tad, ja šīs personas nav nodarbinātas ar Latgales SEZ kapitālsabiedrību saistītā uzņēmumā. Šāds nosacījums nodrošinātu, ka persona nav valdes loceklis piecos uzņēmumu grupas uzņēmumos, no kuriem četros maksā minimālo algu, bet piektajā – Latgales SEZ kapitālsabiedrībā – tiktu izmaksāta galvenā atlīdzības daļa.  Lai nodrošinātu, ka atbalsts par vienām un tām pašām attiecināmajām izmaksām netiek piešķirts divreiz (dubultfinansēšana), likumprojektā ir ietverta norma, kas nosaka, ka gadījumā, ja tiek piemērots atbalsts paredzamajām algu izmaksām, kas ir saistītas ar sākotnējiem ieguldījumiem, tad atbalsta kumulācija nav iespējama arī attiecībā uz šiem pašiem saistītajiem sākotnējiem ieguldījumiem citu atbalsta programmu ietvaros.  **Vienlaicīgi likumprojekts paredz pie zonas kapitālsabiedrības vai licencētas kapitālsabiedrības veiktajiem ieguldījumiem noteikt ieguldījumus, kas saistīti ar finanšu nomas – līzinga izmaksām un informācijas tehnoloģiju programmatūras iegādes izmaksām, pārņemot Komisijas regulas Nr.** [**651/2014**](http://eur-lex.europa.eu/eli/reg/2014/651/oj/?locale=LV) **2. un 14.panta nosacījumus.**  Pašreizējā likuma “Par nodokļu piemērošanu brīvostās un speciālajās ekonomiskajās zonās” (turpmāk – Likums) redakcijā pie zonas kapitālsabiedrības vai licencētas kapitālsabiedrības veiktajiem ieguldījumiem netiek noteikti ieguldījumi, kas saistīti:   * ar finanšu nomas – līzinga izmaksām. Finanšu nomas – līzinga gadījumu nosaka Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14.panta 6.punkts: “ar materiālo aktīvu nomu saistītās izmaksas var ņemt vērā, ja ir ievērots nosacījums: b) attiecībā uz ražotni vai iekārtām nomai jābūt finanšu izpirkumnomai (līzingam) un tās līgumā jābūt noteiktam atbalsta saņēmēja pienākumam pēc nomas termiņa beigām aktīvus izpirkt”.Likumā pie zonas kapitālsabiedrības vai licencētas kapitālsabiedrības veiktajiem ieguldījumiem ir ieskaitāmas izmaksas par materiālo aktīvu finanšu nomu – līzingu. Lai izmaksas uzskatītu par attiecināmām, starp finanšu nomu – līzingu un konkrētā ieguldījuma projekta mērķiem ir jāpastāv ciešai saiknei, piemēram, līzings tiek ņemts tikai ieguldījuma projekta ietvaros paredzēto iekārtu iegādei. Lai izmaksas par materiālo aktīvu materiālo aktīvu finanšu nomu – līzingu varētu uzskatīt par attiecināmām, Likumā ietvertajā atbalsta programmā būtu nepieciešams pārņemt minētos Komisijas regulas Nr.651/2014 14.panta 6.punkta nosacījumus; * ar informācijas tehnoloģiju programmatūras iegādes izmaksām,piemēram, informācijas tehnoloģiju programmatūra būtu nepieciešama kādu ražošanas produktu automatizācijai. Komisijas regulas Nr.[651/2014](http://eur-lex.europa.eu/eli/reg/2014/651/oj/?locale=LV) 2.panta definīcija nosaka, ka “nemateriālie aktīvi” ir aktīvi, kas nav konkretizēti fiziskā vai finanšu formā, piemēram, patenti, licences, zinātība vai cits intelektuālais īpašums””. Šajā gadījumā ir iespējama definīcijas “nemateriālie aktīvi” paplašināšana ar citiem nemateriālajiem ieguldījumiem, līdz ar to informācijas tehnoloģiju programmatūras izmaksas varētu tikt uzskatītas par attiecināmām izmaksām. Likumā pie zonas kapitālsabiedrības vai licencētas kapitālsabiedrības veiktajiem ieguldījumiem ir nosakāmi tajā skaitā ieguldījumi, kas saistīti ar programmatūru, ietverot tos nemateriālajos aktīvos (pamatlīdzekļos). Lai izmaksas uzskatītu par attiecināmām, starp programmatūras un attiecīgā ieguldījuma projekta mērķiem ir jāpastāv ciešai saiknei.   Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. un 14.panta nosacījumu pārnemšanas nepieciešamība izriet no Latgales SEZ kapitālsabiedrību izteiktajiem ierosinājumiem. Uz 2017.gada 1.decembri kopumā ir atbalstīti 7 investīciju projekti (saskaņoti lēmumprojekti ar VARAM), plānojot 1 146 340 *euro* privāto investīciju un 35 jaunas darba vietas Daugavpils pilsētā (3 investīciju projekti), Krāslavas novadā (3 investīciju projekti) un Līvānu novadā (1 investīciju projekts). Ieguldījumi tiek plānoti šūšanas, kokapstrādes un metālapstādes nozarē. |
| **3.** | Projekta izstrādē iesaistītās institūcijas | Finanšu ministrija un Latgales plānošanas reģions. |
| **4.** | Cita informācija | Nav. |

|  |  |  |
| --- | --- | --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| **1.** | Sabiedrības mērķgrupas, kuras tiesiskais regulējums ietekmē vai varētu ietekmēt | Kapitālsabiedrības, kas vēlas savu darbību uzsākt vai turpināt esošajā Latgales SEZ teritorijā. |
| **2.** | Tiesiskā regulējuma ietekme uz tautsaimniecību un administratīvo slogu | Pirms Latgales SEZ darbības uzsākšanas tika prognozētas 200 izveidotas jaunas darba vietas. Līdz šim brīdim ir uzsākta 35 jaunu darba vietu izveide, kas turpināsies nākamajos gados, attiecīgi maksājot nodokļus valsts budžetā. Pie jaunā atbalsta izmantošanas 2018.gadā tiks izveidotas atlikušās 165 darba vietas. Jauni ieņēmumi budžetā jeb ietekme uz budžetu (2 gadu periodā - par 165 darbiniekiem): provizoriski 1 227 096 *euro*.  Piemērs ietekmei uz budžetu Latgales SEZ gadījumā prognozējamajam darba vietu skaitam: |
| **3.** | Administratīvo izmaksu monetārs novērtējums | Likumprojekta īstenošanai papildu līdzekļi no valsts un pašvaldību budžeta nav nepieciešami. |
| **4.** | Cita informācija | Projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| **1.** | Plānotās sabiedrības līdzdalības un komunikācijas aktivitātes saistībā ar projektu | Likumprojekts izstrādes stadijā ir ievietots VARAM mājas lapā 2017.gada 14.decembrī. |
| **2.** | Sabiedrības līdzdalība projekta izstrādē | Likumprojekts izstrādes stadijā ir ievietots VARAM mājas lapā 2017.gada 14.decembrī. |
| **3.** | Sabiedrības līdzdalības rezultāti | Likumprojekts izstrādes stadijā ir ievietots VARAM mājas lapā 2017.gada 14.decembrī. |
| **4.** | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| **1.** | Projekta izpildē iesaistītās institūcijas | Latgales plānošanas reģions. |
| **2.** | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| **3.** | Cita informācija | Likumprojekts ir saistīts ar izstrādāto likumprojektu “Grozījumi Latgales speciālās ekonomiskās zonas likumā” un Ministru kabineta noteikumu projektu “Grozījumi Ministru kabineta 2015.gada 24.februāra noteikumos Nr. 106 “Noteikumi par speciālo ekonomisko zonu un brīvostu kapitālsabiedrību un pašvaldību pārskatu veidlapu paraugiem un to aizpildīšanas un iesniegšanas kārtību”.  Ministru kabineta noteikumu projekts “Grozījumi Ministru kabineta 2015.gada 24.februāra noteikumos Nr. 106 “Noteikumi par speciālo ekonomisko zonu un brīvostu kapitālsabiedrību un pašvaldību pārskatu veidlapu paraugiem un to aizpildīšanas un iesniegšanas kārtību” tiks izsludināts Valsts sekretāru sanāksmē pēc likumprojekta “Grozījumi Latgales speciālās ekonomiskās zonas likumā” un “Grozījumi likumā “Par nodokļu piemērošanu brīvostās un speciālajās ekonomiskajās zonās” izskatīšanas Saeimā.  Lai novērtētu likumprojektā ietvertā atbalsta ieviešanas efektivitāti, VARAM sadarbībā ar Latgales plānošanas reģionu pēc trīs gadiem, 2020.gada beigās iesniedz Ministru kabinetā informatīvo ziņojumu par sasniegtajiem rādītājiem. |

*Anotācijas III, IV un V sadaļa – projekts šīs jomas neskar.*

Iesniedzējs:

Vides aizsardzības un reģionālās attīstības ministrs K.Gerhards

Vīza:

Valsts sekretārs R.Muciņš

2017.12.13. 12:34

M.Kamoliņa

66016763, Maija.Kamolina@varam.gov.lv

1. Algu izmaksas ir kopējā summa, kas atbalsta saņēmējam ir faktiski jāsedz attiecībā uz konkrēto darbvietu, un ietver konkrētā laika posmā maksājamo bruto algu pirms nodokļu nomaksas un obligātās iemaksas, piemēram, sociālās apdrošināšanas iemaksas, bērnu aprūpes un vecāku aprūpes izmaksas (Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2.pants); [↑](#footnote-ref-1)
2. Nodarbinātības valsts aģentūras dati <http://www.nva.gov.lv/index.php?cid=6>. [↑](#footnote-ref-2)